КъБР-м и Iэтащхьэр хэзыхынур депутатхэращ
КъБР-м и Парламентым щIышылэм и 30-м гъатхэ сессием и япэ зэIущIэр щекIуэкIащ.
КъБР-м и Парламентым и УнафэщI Чеченов Ануар зэIущIэр къыщызэIуихым ди республикэм щызэIэпаха Олимп мафIэр хуэфIыну хъуахъуэри, Урысейм и пщIэр зыIэтын ехъулIэныгъэфIхэр ди щIалэхэмрэ хъыджэбзхэмрэ зыIэрагъэхьэну зэрыщыгугъыр и псалъэхэм дыщIигъужащ.
Парламентым и зи чэзу зэIущIэм депутатхэм къыщызэдащтахэм ящыщщ Налшык къалэ дэт суд IуэхущIапIэ №3-м и зэгурызыгъэIуэж хеящIэу Багъ ФатIимэт, Прохладнэ куейм дэт IуэхущIапIэ №2-м — КIуащ Артур сымэ гъэувыным и Iуэхур.
ЗэIущIэм къыщызэдащтащ КъБР-м и Парламентым и депутатхэу Ахъуэхъу Къанщобийрэ Говоров Сергейрэ республикэм и Шэджэм, Прохладнэ куейхэм я администрацэхэм я Iэтащхьэхэм я къалэнхэр ягъэзащIэу зэрытрагъэувам къыхэкIыу я депутат къалэнхэр ящхьэщыхыныр. Апхуэдэуи парламентархэм Додуев Аскэр и депутат къалэнхэр щхьэщахащ. Абы къыхэкIыу хабзэубзыху орган нэхъыщхьэм и языныкъуэ комитетхэм зэхъуэкIыныгъэхэр халъхьащ: КъБР-м и Парламентым бюджетымкIэ, налогымрэ финансхэмкIэ и комитетым и унафэщIу Мэремыкъуэ Сэфарбий, Экономикэ политикэмкIэ, уней мылъкумрэ хьэрычэт IуэхухэмкIэ комитетым и унафэщIу Несутулов Виктор, Экологиемрэ щIыуэпсым и хъугъуэфIыгъуэр хъумэнымкIэ комитетым и унафэщIу Куэшей Азэмэт сымэ ягъэуващ. КъБР-м и Парламентым ПромышленностымкIэ, гъуэгумрэ транспортымкIэ и комитетым и унафэщIым и къуэдзэу Бырхьэм Хьэмидбий, Мэкъумэш политикэмрэ щIы IуэхухэмкIэ комитетым и унафэщIым и къуэдзэу Бердюжэ Владимир ягъэуващ.
Ахъуэхъу Къанщобий къыщыпсалъэм, щIэгъэкъуэн къыхуэхъуа нэхъыжьхэм- рэ Парламентым и Аппаратым хэтхэмрэ фIыщIэшхуэ яхуищIри, дзыхь къыхуащIа къулыкъум хуэфащэу, жэуаплыныгъэ пылъу пэрытыну жиIащ.
Парламентархэр арэзы зытехъуахэм ящыщщ КъБР-м и Парламентым къыбгъэдэкIыу Кавказ Ищхъэрэм и Парламент Ассоциацэм экономикэ политикэмрэ бюджет IуэхухэмкIэ и комитетым Ахъуэхъу Къанщобий и пIэкIэ КъБР-м и Парламентым и депутат Мэремыкъуэ Арсен зэрагъэкIуэнур.
КъБР-м и Парламентым етIуанэ еджэгъуэу «Къэбэрдей-Балъкъэрым и Конституцэм зэхъуэкIыныгъэ хэлъхьэным и Iуэхум» щыхэплъащ. Абы Къэбэрдей-Балъкъэрым и Iэтащхьэр КъБР-м и Парламентым и депутатхэм хахыну хуит ещI. Iэтащхьэр зэрыхахыну щIыкIэри къызэдащтапхъэу къегъэув.
КъБР-м финансхэмкIэ и министр КIэрэф Мурат «Къэбэрдей-Балъкъэрым и бюджетыр 2014 гъэм, 2015 — 2016 гъэхэм ятещIыхьауэ» унафэм хэлъхьапхъэ зэхъуэкIыныгъэхэр къигъэлъэгъуащ.
Ахэр къыхэкIащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий зыхуей хуэзэу къызэгъэпэща перинатальнэ IуэхущIапIэ республикэм къыщызэрагъэпэщыну пщэрылъ зэращищIам. Ар яухуэу лэжьэн щIидзэн щхьэкIэ 2014 гъэм абы сом мелуан 257-м щIигъу хухахыну я мурадщ, 2015 гъэм ар фIыуэ нэхъ мащIэнущ икIи псори зэхэту гъэ къакIуэ трагъэкIуэдэнур мелуан 64,4-щ зэрыхъур. Министрым къызэхуэсахэр зэрыщигъэгъуэзамкIэ, Iэмал зимыIэ медицинэ страхованэм и федеральнэ фондым къыхэкIыу перинатальнэ IуэхущIапIэр ираухуэну сом мелардрэ мелуан 289-рэ къыхуаутIыпщынущ.
Футболыр фIыуэ зылъагъухэм папщIэ хъыбар гуапэ жиIащ КIэрэфым: КъБР-м и Iэтащхьэм и къалэнхэр пIалъэкIэ зыгъэзащIэм и унафэкIэ «Спартак-Налшык» топджэгу гупым и щIыхуэр ирапшыныжыну сом мелуан 61-рэ иратынущ. Абы къищынэмыщIауэ, футболым ди республикэм зыщиужьын, щIэблэр а спорт лIэужьыгъуэм драгъэхьэхын мурадкIэ сом мелуани 3,7-рэ хухахащ. Апхуэдэуи финансхэмкIэ министрым зэIущIэм щыжиIащ КъБР-м Узыншагъэр хъумэнымрэ курортхэмкIэ и министерствэм хущхъуэ зэмылIэужьыгъуэхэр кърищэхуну федеральнэ мылъкум къыхэкIыу сом мелуан 90-м щIигъу къызэрыратынур.
Республикэм и социально- экономикэ щыщIэныгъэхэм ятеухуауэ я Iуэху еплъыкIэхэр зэIущIэм къыщагъэлъэгъуащ «Родина» Урысейпсо демократие партым и Къэбэрдей-Балъкъэр щIыналъэ къудамэм и тхьэмадэ Щоджэн Хьэчим, «Яблоко» Урысейпсо демократие парт зэгуэтым и Къэбэрдей-Балъкъэр щIыналъэ къудамэм и тхьэмадэ Кучмезов Хаким, «Лэжьыгъэм и Урысей фронт зэгуэт» партым и лIыкIуэ Гыллыев Хъусен сымэ.
Щомахуэ Залинэ.
